
Text rozhodnutia
Súd: Krajský súd Bratislava Spisová značka: 18CoE/320/2014 Identifikačné číslo súdneho spisu: 1207232168 Dátum vydania rozhodnutia: 31. 10. 2014 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2014:1207232168.1 Uznesenie Krajský súd v Bratislave, v exekučnej veci oprávneného: Slovenská republika zastúpená: Ministerstvo vnútra Slovenskej republiky, Pribinova č. 2, 812 72 Bratislava, IČO: 00 151 866, adresa na doručovanie: Krajské riaditeľstvo Policajného zboru v Trnave, Kollárova 31, 917 02 Trnava, proti povinnému: V. K., nar. XX.XX.XXXX, bytom Z. č. XXXX/XX, XXX XX A., štátny občan SR, pre vymoženie peňažného plnenia vo výške 66,38 EUR istiny s príslušenstvom pozostávajúcim trov exekučného konania a trov exekúcie vedenej súdnym exekútorom: JUDr. Ing. Roman Liščák, so sídlom exekútorského úradu Nám. Sv. Michala č. 5, 920 01 Hlohovec, IČO: 34 028 340, o odvolaní oprávneného proti uzneseniu Okresného súdu Bratislava II č.k. 55Er/1152/2007-29 zo dňa 22.04.2014, takto r o z h o d o l : Krajský súd v Bratislave odvolanie oprávneného proti uzneseniu Okresného súdu Bratislava II č.k. 55Er/1152/2007-29 zo dňa 22.04.2014 o d m i e t a . o d ô v o d n e n i e : Napadnutým uznesením súd prvého stupňa I.) podľa § 57 ods. 1 písm. g) zákona NR SR č. 233/1995 Z.z., o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov (ďalej len „EP“), zastavil exekúciu po tom, ako túto vyhlásil za neprípustnú z dôvodu, že exekučný titul - blok na pokutu nezaplatenú na mieste č.k. AA 1897501, ktorý vydal OPP, OR PZ SR v Trnave dňa 11.03.2005 (vykonateľný dňom 29.03.2005), nebol vykonaný v lehote troch rokov. II.) Podľa § 203 ods. 2 EP rozhodol o trovách exekúcie tak, že oprávnený je povinný zaplatiť súdnemu exekútorovi titulom trov exekúcie 35,76 EUR do troch dní odo dňa nadobudnutia právoplatnosti tohto uznesenia. III.) Podľa § 146 ods. 1 písm. c) zákona NZ ČSR č. 99/1963 Zb. Občiansky súdny poriadok (ďalej len „OSP“) rozhodol, že žiaden z účastníkov nemá právo na náhradu trov konania. Proti tomuto uzneseniu, v časti II.) výroku o trovách exekúcie, podal odvolanie oprávnený. Nesúhlasil s uloženou mu povinnosťou platiť trovy exekúcie ani ich výškou. Krajský súd v Bratislave, ako súd odvolací (§ 10 ods. 1 OSP), prejednal vec v intenciách § 212 ods. 1 OSP, bez nariadenia pojednávania podľa § 214 ods. 2 OSP a dospel k záveru, že odvolanie je potrebné odmietnuť. Podľa § 201 veta prvá OSP, účastník môže napadnúť rozhodnutie súdu prvého stupňa odvolaním, pokiaľ to zákon nevylučuje. Podľa § 202 ods. 2 OSP, odvolanie nie je prípustné ani proti uzneseniu v exekučnom konaní podľa osobitného zákona ak tento osobitný zákon neustanovuje inak, a ani proti uzneseniu v konaní o vymáhanie súdnych pohľadávok podľa osobitného zákona. Podľa § 204 ods. 1, veta prvá OSP, odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Podľa § 218 ods. 1 písm. c) OSP, odvolací súd odmietne odvolanie, ktoré smeruje proti rozhodnutiu, proti ktorému nie je odvolanie prípustné. Podľa § 243b ods. 1, 3 EP (text novely Exekučného poriadku vykonanej zákonom NR SR č. 299/2013 Z.z. účinnej dňom 01.11.2013), exekučné konania začaté pred 1. novembrom 2013 sa dokončia podľa predpisov účinných do 31. októbra 2013, ak odseky 2 a 3 neustanovujú inak. Odsek tretí tohto ustanovenia, o odvolaní proti výroku o náhrade trov konania v rozhodnutí podľa § 57, ktoré bolo podané pred 1. novembrom 2013, sa rozhodne podľa predpisov účinných do 31. októbra 2013; to neplatí, ak ide o odvolanie podané proti rozhodnutiu vyššieho súdneho úradníka, o ktorom doposiaľ nerozhodol sudca. Účastník konania je teda vo všeobecnosti oprávnený na podanie odvolania, nakoľko ide o jedno z jeho základných práv v občianskom súdnom konaní a je to jeden z prostriedkov právnej istoty. Nie proti každému rozhodnutiu však môže byť odvolanie podané. Prípustnosť odvolania má nielen subjektívnu stránku, ale aj stránku objektívnu. Subjektívna stránka prípustnosti odvolania zohľadňuje jeho osobný aspekt t.j., či je u konkrétneho odvolateľa - zákonom predpokladanej osoby - daný dôvod na podanie tohto opravného prostriedku. Stránka objektívna je vymedzená ustanovením § 201 v kontexte § 202 OSP, určujúcim podmienky prípustnosti odvolania. Zohľadňuje vecný aspekt tohto opravného prostriedku, t.j. či smeruje proti rozhodnutiu vykazujúcemu zákonné znaky rozhodnutia, pri ktorom je odvolanie prípustné. V exekučnom konaní sa predpokladá všeobecná neprípustnosť odvolania s výnimkou tých rozhodnutí, kde Exekučný poriadok odvolanie, ako opravný prostriedok, výslovne pripúšťa. V konkrétnom prípade, pri rozhodovaní o trovách exekúcie v súvislosti so zastavením exekúcie podľa § 57 EP Exekučný poriadok predpokladal, pred jeho novelou vykonanou pod č. 299/2013 Z.z., v ustanovení § 58 ods. 6 EP, prípustnosť odvolania. Tento právny stav sa, ale spomínanou novelou Exekučného poriadku zmenil tak, že pre tento typ rozhodnutia platí všeobecná neprípustnosť odvolania predpokladaná § 202 ods. 2 OSP. Prechodné ustanovenie obsiahnuté v § 243b identifikovanej novely tento dopad na procesnú situáciu prípadného odvolateľa spresnilo tak, že prípustnosť odvolania bude zachovaná len za predpokladu, že takéto rozhodnutie bolo vydané sudcom pred 1. novembrom 2013 a odvolateľ odvolanie pred 1. novembrom 2013 podá. Inými slovami, ak sudca o trovách exekúcie v súvislosti so zastavením exekúcie, podľa § 57 EP, rozhodol po 1. novembri 2013, alebo ak aj rozhodol do 31. októbra 2013, ale odvolateľ odvolanie podal po 1. novembri 2013, odvolanie je neprípustné. V predmetnej veci, rozhodnutie o trovách exekúcie v súvislosti so zastavením exekúcie podľa § 57 EP, vydal sudca po 1. novembri 2013, dňa 22.04.2014. Rozhodoval vzhľadom na odvolanie odvolateľa proti rozhodnutiu vyššieho súdneho úradníka č.k. 55Er/1152/2007-12 zo dňa 20.12.2013 o trovách exekúcie v súvislosti so zastavením exekúcie (tiež vydanom po novele, kedy postupujúc podľa § 374 ods. 4 OSP musel opätovne o trovách exekúcie rozhodnúť sudca prvostupňového súdu, nakoľko v tejto časti sa podaním odvolania rozhodnutie o trovách exekúcie zrušuje). Teda v režime nastolenom novelou Exekučného poriadku vykonanou zákonom NR SR č. 299/2013 Z.z. účinnou dňom 01.11.2013, kedy už odvolanie voči tomuto typu rozhodnutia prípustné nie je, a preto odvolací súd odvolanie, podľa § 218 ods. 1 písm. c/ OSP, odmietol. Poučenie: Proti tomuto uzneseniu odvolaniu nie je prípustné.

